**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-11126-16/18**

**Podgorica, 27.12.2018.**

Na osnovu člana 47 stav 2 i člana 56 stav 1 tačka 6 Zakona o zaštiti podataka o ličnosti ( „Sl. list CG“ br. 79/08, 70/09, 44/12 i 22/17), ), a odlučujući po Prigovoru na Zapisnik o nadzoru br. 05-18-11126-11/18 od 13.12.2018. godine, koji je izjavljen od strane XX, Savjet Agencije za zaštitu ličnih podataka i slobodan pristup informacijama je na sjednici održanoj dana 20.12.2018. godine donio

**R J E Š E N J E**

Usvaja se Zahtjev za zaštitu prava XX iz XXXXX br. 05-18-11126-1/18 od 19.11.2018.godine, kao osnovan.

Odbija se Prigovor br. 05-18-11126-11/18 od 13.12.2018. godine, izjavljen od strane XX iz XXXXX, na Zapisnik o nadzoru br.05-18-11126-6/18 od 03.12.2018. godine, kao neosnovan.

**O b r a z l o ž e nj e**

U skladu sa članom 50 stav 1 tačka 1 Zakona o zaštiti podataka o ličnosti, Agenciji je dostavljen Zahtjev za zaštitu prava XX br. 05-18-11126-1/18 od 19.11.2018.godine i dopuna Zahtjeva br.05-18-11126-4/18 od 28.11.2018.godine, kojim se ukazuje na nezakonitu obradu njegovih ličnih podataka (imena i prezimena), koji su objavljeni na internet stranici

[http://bijelopolje.co.me/images/2018/rjesenje\_br.14\_1175\_postavljanju\_aparata\_za\_palacinke.pdf](http://bijelopolje.co.me/images/2018/rjesenje_br_14_1175_postavljanju_aparata_za_palacinke.pdf).

U zahtjevu je u bitnom navedeno da podnosilac Zahtjeva nije dao saglasnost da se njegovo ime koristi (javno objavljuje) na službenoj internet stranici Opštine Bijelo Polje, te da je obrada njegovih ličnih podataka suprotna odredbama Zakona o zaštiti podataka o ličnosti koje propisuju pod kojim uslovima se obrada ličnih podataka može vršiti u zbirkama ličnih podataka i naučno istraživačkim radovima.

Postupajući po navedenom Zahtjevu, izvršen je nadzor i shodno tome sačinjen Zapisnik o nadzoru, br.05-18-11126-6/18 od 03.12.2018.godine. Nadzorom je utvrđeno da su na službenom sajtu subjekta nadzora na linku:

<http://bijelopolje.co.me/index.php/lokalna-uprava/slobodan-pristup-informacijama/proaktivan-pristup-informacijama-po-sluzbama/19-nekategorizovano/3135-proaktivan-pristup-sekretarijat-za-stambeno-komunalne-poslove-i-saobracaj> objavljena izdata rješenja za 2018-tu godinu, te da je na linku

<http://bijelopolje.co.me/images/2018/rjesenje_br_14_1175_postavljanju_aparata_za_palacinke.pdf> objavljeno (skenirano) Rješenje,br.14/5-1175/1 od 26.04.2018.godine Sekretarijata za stambeno-komunalne poslove i saobraćaj kojim se XX iz XX odobrava postavljanje aparata za palačinke, kao i obrazac Zahtjeva za postavljanje privremenog objekta podnesenog od strane ovog fizičkog lica.U predmetnom Rješenju su javno objavljeni sljedeći podaci: ime i prezime, adresa stanovanja, adresa postavljanja privremenog montažnog objekta. U skeniranom obrascu Zahtjeva objavljeni su (ručno upisani) podaci o podnosiocu zahtjeva i adresa; podatak o broju telefona nije upisan.

Nadzorom je utvrđeno da je subjekt nadzora,između ostalog, shodno propisanim ovlašćenjima (Odluka o organizaciji i načinu rada lokalne uprave Opštine Bijelo Polje("Sl. list Crne Gore - opštinski propisi", br. 13/15 od 16.04.2015, 15/15 od 08.05.2015) u smislu člana 5 Zakona o lokalnoj samoupravi, nadležan za donošenje rješenja i evidentiranje svake promjene podataka u odobrenjima za obavljanje ugostiteljske djelatnosti, odnosno za izdavanje odoborenja za postavljanje privremenog objekta na javnoj površini.

Predmetnim Zapisnikom je konstatovano činjenično stanje i ukazano subjektu nadzora da u skladu sa članom 15 stav 1 tačke 1 i 2, i članom 36 Zakona o inspekcijskom nadzoru otkloni nepravilnosti u obradi ličnih podataka odnosno da u roku od 3 dana od dana prijema ovog Zapisnika, izvrši brisanje adrese stanovanja XX na linku

[http://bijelopolje.co.me/images/2018/rjesenje\_br.14\_1175\_postavljanju\_aparata\_za\_palacinke.pdf](http://bijelopolje.co.me/images/2018/rjesenje_br_14_1175_postavljanju_aparata_za_palacinke.pdf), koja se nalazi u objavljenom skeniranom Rješenju, br.14/5-1175/1 od 26.04.2018.godine Sekretarijata za stambeno-komunalne poslove i saobraćaj kojim se XX iz XX odobrava postavljanje aparata za palačinke, kao i u skeniranom obrascu Zahtjeva za postavljanje privremenog objekta podnesenog od strane ovog fizičkog lica. Subjekt nadzora je obavezan da nakon ostavljenog roka obavijesti Agenciju o preduzetim radnjama, odnosno o otklonjenim nepravilnostima

Postupajući po Zapisniku o nadzoru br. 05-18-11126-6/18 od 03.12.2018.godine, subjekt nadzora Opština Bijelo Polje – Sekretarijat za stambeno-komunalne poslove i saobraćaj dostavio je Obavještenje br. 05-18-11126-8/18 od 10. 12. 2018.godine, kojim Agenciju obavještava da su otklonili navedenu nepravilnost.

Dopisom br. 05-18-11126-10/18 od 12.12.2018.godine, Odsjek za nadzor, uz dostavljanje Zapisnika o izvršenom nadzdoru, obavještava podnosioca Zahtjeva za zaštitu prava da je subjekt nadzora obavijestio Agenciju da je postupio po ukazanim nepravilnostima i izvršio brisanje adrese stanovanja iz Rješenja objavljenog na sajtu Opštine. Takođe, kako stoji u dopisu, predmetni kontrolor je dana 12.12.2018.godine izvršio uvid na link Opštine i konstatovao da je iz Rješenja i Zahtjeva za postavljanje privremenog objekta izbrisana adresa stanovanja podnosioca Zahjtjeva.

Na Zapisnik o nadzoru, br. 05-18-11126-6/18 blagovremeno je podnijet Prigovor, br.05-18-11126-11/18 od 13.12.2018.godine. U Prigovoru se, između ostalog, navodi sljedeće: da se isti odnosi na zloupotrebu ličnog imena suprotno Zakonu o zaštiti podataka o ličnosti objavljenog 03. 04. 2017.godine, te posebno napominje pravno stanovište o podnosiocu prigovora, te o njegovim karekteristikama kako na fizički, fizioloski, mentalni, ekonomski, kulturni i društveni identitet nema veze sa pravom i ne zna zašto to stoji u predmetnom nadzoru.

Nakon razmatranja navoda iz Zahtjeva za zaštitu prava, Zapisnika o nadzoru, Prigovora i ostalih spisa predmeta , Savjet Agencije je odlučio kao u dispozitivu ovog Rješenja iz sljedećih razloga.

Savjet Agencije, na osnovu prednje izloženog, cijeni da je kontrolor u okviru svojih nadležnosti pravilno utvrdio činjenično stanje i primijenio materijalno pravo te da je u predmetnom Zapisniku konstatovao da je subjekt nadzora postupajući po Zahtjevu za postavljanje privremenog objekta podnesenog od strane podnosioca zahtjeva, vršio obradu ličnih podataka, saglasno članu 12 stav 1 tačka 10 Zakona o slobodnom pristupu informacijama, na način što je objavio skenirano Rješenje, br. 14/5-1175/1 od 26. 04.2018.godine i obrazac Zahtjeva, a koji član u konkretnom slučaju predstavlja pravni osnov za obradu ličnih podataka u smislu člana 10 stav 2 tačka 1 Zakona o zaštiti podataka o ličnosti. Članom 12 Zakona o slobodnom pristupu informacijama reguliše se proaktivni pristup informacijama kojim je propisano da je organ vlasti dužan da na svojoj internet stranici objavi rješenja i druge pojedinačne akte koji su od značaja za prava, obaveze i interese trećih lica (stav1 tačka 10 ovog člana). Shodno navedenom, ime i prezime fizičkog lica koje radi obavljanja privredne djelatnosti koristi javnu površinu, ne podliježe zaštiti podataka o ličnosti.

Međutim, objavljivanje ličnog podatka- adrese stanovanja podnosioca Zahtjeva, spada u domen privatnosti jer ne predstavlja podatak od javnog značaja, pa je obrada ovog podatka suprotna članu 2 stav 2 Zakona o zaštiti podataka o ličnosti kojim je propisano da se lični podaci ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom, a na šta je ukazao kontrolor u postupku nadzora nakon čega je subjekt nadzora otklonio nepravilnosti.

Imajući u vidu navedeno, ne stoje navodi istaknuti u Prigovoru jer se kontrolor u Zapisniku tj.prilikom utvrđivanja činjeničnog stanja nije bavio fizičkim, fiziološkim, mentalnim, ekonomskim i kulturnim identitetom već citirao zakonsku normu i bavio se samo onim podacima koji su vezani za obavljanje privredne djelatnosti podnosioca Zahtjeva.

**Uputstvo o pravnoj zaštiti:** Protiv ovog Rješenja može se pokrenuti Upravni spor pred Upravnim sudom u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**

**Dostavljeno:**

- Podnosiocu Zahtjeva

- Odsjeku za nadzor

- Odsjeku za predmete i prigovore